b'\n_START_ARTICLE_\nOsul trigon\n_START_PARAGRAPH_\nOsul trigon (Os trigonum) (din latina trigonon = triunghi) este un osi\xc8\x99or supranumerar (accesoriu) independent al tarsului situat \xc3\xaen partea posterioar\xc4\x83 a talusului, l\xc3\xa2ng\xc4\x83 tuberculul lateral al procesului posterior al talusului. Inciden\xc8\x9ba sa a fost estimat\xc4\x83 \xc3\xaen literatura de specialitate a fi \xc3\xaentre 1,7 \xc8\x99i 8% \xc3\xaen popula\xc8\x9bie, iar \xc3\xaen 1,4% este bilateral. La examenul radiologic, prezen\xc8\x9ba sa trebuie s\xc4\x83 se disting\xc4\x83 clar de fractur\xc4\x83 Shepherd (fractura tuberculului lateral) care \xc3\xaentrerupe baza procesului posterior al talusului. Tendonul mu\xc8\x99chiului flexorul lung al halucelui trece medial de osul trigon. Acest osi\xc8\x99or, a fost semnalat \xc3\xaen 1864 de Gruber, c\xc3\xa2\xc8\x9biva ani mai t\xc3\xa2rziu de Stieda, Shepherd \xc8\x99i Albrecht, \xc8\x99i a fost bine studiat \xc3\xaen 1883 de c\xc4\x83tre Bardeleben, care l-a numit osul trigon. Osul trigon exist\xc4\x83 \xc3\xaen mod normal la un num\xc4\x83r mare de vertebrate inferioare, \xc3\xaen special la axolotl. El se \xc3\xaent\xc3\xa2lne\xc8\x99te destul de frecvent la marsupiale._NEWLINE_Dup\xc4\x83 cum sugereaz\xc4\x83 \xc8\x99i numele, osul trigon are de obicei o form\xc4\x83 triunghiular\xc4\x83, cu 3 fe\xc8\x9be (anterioar\xc4\x83, inferioar\xc4\x83 \xc8\x99i posterioar\xc4\x83), dar poate avea \xc8\x99i o form\xc4\x83 rotunjit\xc4\x83 sau oval\xc4\x83. Osul trigon este compus dintr-o parte cortical\xc4\x83 periferic\xc4\x83 \xc8\x99i un centru spongios. De obicei, osul trigon are trei fe\xc8\x9be: una anterioar\xc4\x83, alta inferioar\xc4\x83 \xc8\x99i a treia posterioar\xc4\x83. Fa\xc8\x9ba anterioar\xc4\x83 articular\xc4\x83 are de obicei o form\xc4\x83 de semilun\xc4\x83 \xc8\x99i formeaz\xc4\x83 cu tuberculul lateral al talusului o articula\xc8\x9bie de tip sincondroz\xc4\x83 sau este legat de acesta printr-un \xc8\x9besut fibros, fibrocartilaginos sau cartilaginos. Fa\xc8\x9ba inferioar\xc4\x83, calcanean\xc4\x83, este \xc8\x99i ea articular\xc4\x83, \xc8\x99i poate s\xc4\x83 se articuleaz\xc4\x83 cu fa\xc8\x9ba superioar\xc4\x83 a calcaneului, particip\xc3\xa2nd la coali\xc8\x9bia (sinostoza) talocalcanean\xc4\x83. Fa\xc8\x9ba posterioar\xc4\x83 este nearticular\xc4\x83. Osul trigon este cel mai adesea unic \xc8\x99i m\xc4\x83soar\xc4\x83 mai pu\xc8\x9bin de 1 cm pe axul mare. El poate fi, de asemenea, bipartit (divizat \xc3\xaen dou\xc4\x83 p\xc4\x83r\xc8\x9bi) sau multipartit (divizat \xc3\xaen mai multe p\xc4\x83r\xc8\x9bi). Osul trigon fuzionat cu tuberculul lateral este numit proces trigonal._NEWLINE_Osul trigon provine dintr-un centru de osificare cartilaginas secundar, care se formeaz\xc4\x83 \xc3\xaen partea posterioar\xc4\x83 a talusului, \xc3\xaentre 11 \xc8\x99i 13 ani la b\xc4\x83ie\xc8\x9bi \xc8\x99i \xc3\xaentre 8 \xc8\x99i 10 ani la fete. \xc3\x8en mod normal, acest nucleu de osificare fuzioneaz\xc4\x83 cu tuberculul lateral al talusului \xc3\xaen cursul primului an de la apari\xc8\x9bia sa, particip\xc3\xa2nd la formarea procesul posterior al talusului. Atunci c\xc3\xa2nd aceast\xc4\x83 fuziune antreneaz\xc4\x83 formarea unui proces talar posterior mare \xc8\x99i intact, acesta este numit procesul talar posterior hipertrofic sau "procesul Stieda." \xc3\x8en absen\xc8\x9ba fuziunii centrului de osificare cu tuberculul lateral al talusului, din acest centru de osificare se formeaz\xc4\x83 un os independent, numit osul trigon. La sportivi \xc8\x99i dansatori, osul trigon poate fi comprimat \xc3\xaentre tibie \xc8\x99i calcaneu, provoc\xc3\xa2nd dureri \xc8\x99i uneori necesit\xc4\x83 \xc3\xaendep\xc4\x83rtarea lui chirurgical\xc4\x83.'